Ljubljana, 16. december 2014

**ZAKAJ OBREMENITEV ENERGETSKO INTENZIVNH PODJETIJ NI NE SMISELNA NE RAZUMNA**

**A. OSNOVNE INFORMACIJE O ENERGETSKO INTENZIVNIH PODJETJIH**

1. Energetsko intenzivna industrijska podjetja, ki naj bi jih prizadele nove dajatve, so v zadnjih 25 letih že za polovico zmanjšale svoj delež v emisijah toplogrednih plinov v državi, torej so zelo tehnološko posodobila proizvodnjo. Njihov prispevek k skupnim izpustom v Sloveniji so znižala iz 28 % na 14 %.
2. Nova obremenitev sploh ne bi bila namenjena dodatni posodobitvi tehnologije in zmanjšanju izpustov toplogrednih plinov, ampak samo krpanju državnega proračuna.
3. Energetsko intenzivnim družbam so bile istočasno v zadnjih letih že naložene številne zvišane in tudi nove dajatve. Zato so s stroški energije že bistveno bolj obremenjene kot konkurenca v tujini.
4. Članice EU energetsko intenzivna podjetja ne obremenjujejo dodatno še z dajatvijo iz naslova izpustov toplogrednih plinov, ker so že v shemi evropskega trgovanja z emisijami CO2.
5. Gre za izrazite izvoznike, ki skupaj dosegajo več kot 17 odstotkov celotnega slovenskega izvoza. Tri četrtine svojih prihodkov ustvarijo z izvozom. S tem je ogrožen pomemben del slovenskega izvoza, ki najbolj vleče državo iz krize.
6. Zaposlujejo več kot 27.000 delavcev.
7. Tri panoge (metalurgija, cementarne in steklarne) so bile leta 2013 še v izgubi, ena panoga komaj v dobičku (papirnice), mnoga podjetja pa v fazi prestrukturiranja.

**B. KAKO BOMO IZGUBLJALI DELOVNA MESTA?**

Ob 91.000 izgubljenih delovnih mestih v gospodarstvu od leta 2008 naprej je nedopustna vsaka nova obremenitev podjetij, ker:

1. bi bilo glede na zadnji neuradni predlog vlade ogroženih več tisoč **delovnih mest** v energetsko intenzivni industriji in v verigi njihovih dobaviteljev,
2. bi se **zmanjšale razvojne investicije** v obstoječih podjetjihs strani zdajšnjih lastnikov,
3. povzroča nevarnost **selitve proizvodnje** v tujino,
4. je to **zelo slab signal za zasebne vlagatelje - domače in tuje**(med prizadetimi so namreč številne družbe v tuji lasti).

**Manj vlagateljev pomeni manj razvoja in delovnih mest v prihodnosti.**